Torsten Schack Pedersen (V), 2012-11-27:
Regeringen vil nu igen med dette lovforslag gøre det dyrere at drive virksomhed i Danmark.
Under dække af at ville gøre noget for arbejdsmiljøet indfører regeringen med forslaget en afgift, der kommer til at koste danske virksomheder 500 mio. kr.
I en tid hvor konkurrenceevnen er presset, virksomhedernes konkurrenceevne ikke kan matche udlandets, hvor beskæftigelsen falder og ledigheden stiger, så er det ubegribeligt, at regeringen igen pålægger virksomhederne nye byrder.
Det bliver med forslaget mindre attraktivt at drive virksomhed i Danmark, mere attraktivt at flytte arbejdspladserne ud af landet.
Man må give regeringen det, at man er i stand til at sige mange pæne ting, mange rigtige ting om Danmarks udfordringer.
Problemet er bare, at man i handling gør det stik modsatte.
Skatter og afgifter på virksomhederne øges, og Danmark taber konkurrenceevne og mister arbejdspladser.
Som det fremgår af de meget kritiske høringssvar til forslaget, kan forståelsen for regeringens lovforslag også ligge på et lille sted.
Arbejdsskadeafgiften er en skatteskrue, der år efter år vil koste virksomhederne flere og flere penge, arbejdsskadeafgiften vil koste danske arbejdspladser, arbejdsskadeafgiften er ren skat på arbejde, for forslaget indeholder ingen incitamenter for den enkelte virksomhed.
Det er branchebestemt, hvor meget den enkelte virksomhed skal betale i afgift.
Og en række statslige selskaber friholdes.
Jeg ved ikke, om regeringen mener, at arbejdsskader hos DR og TV 2 og DSB ikke er så farlige og alvorlige, som hvis de sker hos private tv-selskaber eller produktionsselskaber eller hos Arriva.
Fra Kommunernes Landsforenings høringssvar lyder det meget præcist: »Som lovforslaget nu er udformet, må KL imidlertid konstatere, at det forebyggende incitament er fuldstændig forsvundet.« Provenuet ligger fast.
Falder antallet af arbejdsulykker, stiger betalingen, for provenuet ligger fast.
Det har ikke noget med arbejdsmiljøet at gøre.
Det er en finansieringskilde til regeringens finanslovaftale med Enhedslisten.
Tidligere på året måtte regeringen skrotte forslaget, fordi det var for kompliceret.
Altså, igen noget, der koster arbejdspladser.
Selv fra organisationer, der normalt forsøger at være regeringen venligt stemt, lyder der kritik.
LO skriver: »LO er helt uforstående over for, at Skatteministeriet og Beskæftigelsesministeriet efter mere end et halvt års arbejde ikke har fundet en model for en arbejdsskadeafgift, der reelt indebærer incitamenter for den enkelte virksomhed til at forbedre arbejdsmiljø og forebygge arbejdsskader og arbejdsulykker.
Hele formålet med lovforslaget er jo netop formuleret i forhold til et ønske om at øge virksomhedernes incitament til at forbedre arbejdsmiljøet«.
Selv der, hvor der er forståelse for regeringens ønsker, må man bare konstatere, at der ikke er opbakning og forståelse for det konkrete forslag, for der er ikke nogen incitamenter, der er blot tale om en skatteskrue.
Det er altså besynderligt, når vi kan se, hvilken situation vi er i i Danmark.
Når vi trods regeringens kickstart og mange floromvundne initiativer kan konstatere, at beskæftigelsen er faldende og ledigheden er stigende, er det helt uforståeligt, at man fortsætter med at øge omkostningerne for danske virksomheder.
Man kommer til at sende arbejdspladser ud af landet.
Det giver ingen mening, og derfor kan vi selvfølgelig ikke støtte forslaget fra Venstres side.